PROJECTE DE L’ORDENANÇA NO FISCAL REGULADORA DE LA PRESTACIÓ PATRIMONIAL PÚBLICA NO TRIBUTÀRIA PER LA PRESTACIÓ DEL SERVEI DE MANTENIMENT DE LA XARXA DE CLAVEGUERAM.

PREÀMBUL 
La regulació de la contraprestació d’aquest servei ha d’adaptar-se a les disposicions sobre la matèria dictades a través de la Llei 9/2017, de 8 de novembre, de contractes del sector públic (LCSP). 
 
En aquest sentit, l'article 20.6 del Reial decret legislatiu 2/2004, de 5 de març, pel qual s'aprova el Text refós de la Llei reguladora de les hisendes locals (TRLRHL), disposa que les contraprestacions econòmiques establertes coactivament que es percebin per la prestació dels serveis públics a què fa referència l'article 20.4 TRLRHL, entre ells, el servei públic de clavegueram, realitzada de forma directa mitjançant personificació privada o mitjançant gestió indirecta, tenen la consideració de prestacions patrimonials de caràcter públic no tributària i s’hauran d’establir mitjançant Ordenança. 

Els objectius de l’ordenança són:

a) L’adaptació als canvis normatius de rang superior, derivat de la modificació de l’article 20.6 del TRLRH, en la nova redacció donada per la LCSP.
b) Assegurar la sostenibilitat econòmica i financera del servei de clavegueram.
c) Ajustar les tarifes a la realitat dels costos d’explotació, manteniment i inversió.
d) Garantir la qualitat i la continuïtat del servei.
e) Promoure la responsabilitat i la consciència en l’ús de l’aigua.

Aquesta ordenança s’adequa als principis de necessitat, eficàcia, proporcionalitat i seguretat jurídica recollits en l’article 129 de la Llei 39/2015, d’1 d’octubre, del procediment administratiu comú de les administracions públiques. En concret, els principis de necessitat i eficàcia venen motivats per l’exigència d’adaptar la normativa municipal ja existent a la nova redacció de l’article 
20.6 del TRLRHL originada per la LCSP, per tal de definir i establir les tarifes per la prestació del servei de conformitat amb la naturalesa jurídica que els atorga la nova regulació, sense que existeixi cap altre mecanisme per portar a terme aquesta adaptació que no sigui l’aprovació d’una ordenança. 

Pel que fa al principi de transparència, aquest es compleix amb els tràmits a que es sotmet aquesta ordenança, mitjançant la consulta pública prèvia i els tràmits d’audiència i informació públiques. Així mateix, resulta proporcional perquè aquesta ordenança regula exclusivament els aspectes econòmics de la contraprestació econòmica que han d’abonar els usuaris pel gaudiment del servei públic de sanejament d’aigües residuals, clavegueram. 
En conseqüència, estableix l’estructura de les tarifes (quotes fixes i variables, trams, blocs i la seva quantia), els sistemes de determinació de l’import de la factura, els períodes de facturació, les formes de pagament i els ajornaments i les conseqüències de l’impagament, aspectes imprescindibles per tal de garantir la seguretat jurídica de tot el procés, ja que fa públic i transparent un marc de relacions estable, predictible, integrat i clar de les relacions econòmiques entre els usuaris i el gestor dels serveis. Aquesta norma es completa amb el reglament del servei que té com a finalitat regular els aspectes tècnics de la relació entre el servei i els diferents actors (usuaris i gestor dels serveis). 

Finalment, en relació al principi d’eficiència, aquesta ordenança no imposa cap càrrega administrativa que no es trobi justificada en ordre a garantir una correcta prestació del servei.









CAPÍTOL PRIMER.
DISPOSICIONS GENERALS.
Article 1. Fonament, objecte i àmbit d’aplicació de l’ordenança.
1. De conformitat amb allò que disposa l’article 20.6 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals (TRLRHL), l’Ajuntament de Blanes estableix la prestació patrimonial de caràcter públic no tributari, per la prestació del servei públic de clavegueram del municipi.

2. L’objecte d’aquesta ordenança és regular les tarifes del servei públic de clavegueram que es realitzi en l’àmbit territorial del municipi de Blanes.
3. El servei de clavegueram és de titularitat municipal. La forma de gestió del servei és per concessió administrativa. Aquest servei es presta a través de la societat d’economia mixta Aigües de Blanes SA, titular de l’explotació, la qual està participada en un 51% per l’Ajuntament de Blanes.
4. Pel que fa als aspectes tècnics dels serveis objecte d’aquesta Ordenança, serà d’aplicació allò que estableix el corresponent reglament regulador del servei vigent en cada moment.
Article 2. Natura de les tarifes.
1. Les tarifes reguladores en aquesta ordenança constitueixen la contraprestació econòmica per la prestació del servei de clavegueram, o bé per la prestació, el gaudiment o la realització de tots aquells serveis accessoris al servei de clavegueram, regulats a l’apartat de tarifes d’aquesta Ordenança.
2. Les tarifes tenen natura de prestació patrimonial de caràcter públic no tributari, d’acord amb allò que disposa l’article 20.6 del Text Refós de la Llei Reguladora de les Hisendes Locals, en els termes de l’article 31.3 de la Constitució.
3. L’import en concepte de prestació patrimonial de caràcter públic no tributari és un ingrés propi de la societat Aigües de Blanes SA (ABSA) en la seva condició de gestor del servei.
Article 3. Persones obligades al pagament.
Estan obligades al pagament de les quotes resultants d’aplicar les presents tarifes les persones físiques, les persones jurídiques i les herències jacents, comunitats de bens i la resta d’entitats que, sense tenir personalitat jurídica, constitueixin una unitat econòmica o un patrimoni separat, que sol·licitin, es beneficiïn o gaudeixin d’alguns dels serveis regulats en aquesta Ordenança.
Article 4. Naixement de l’obligació.
1.- L’obligació de satisfer la contraprestació neix en el moment en què s’inicia l’activitat municipal tècnica i administrativa, que tendeix a verificar si concorren les condicions necessàries per autoritzar la presa a la xarxa de clavegueres municipals i s’entendrà que aquesta s’inicia :
a.) En la data de presentació de la corresponent sol·licitud de llicència de presa, si el subjecte passiu la formula expressament.
b.) Des de que té lloc la presa efectiva a la xarxa de clavegueres municipal. La contraprestació es produirà amb independència que s’hagi obtingut o no la llicència d’escomesa i sense perjudici de l’inici d’expedient administratiu que pugui instruir per a la seva autorització.

CAPÍTOL SEGON.
FACTURACIÓ i PAGAMENT DELS SERVEIS.
Article 5. Bases de la tarifa.
1.- La base per a l’aplicació de la tarifa del servei està constituïda pel volum ( m3 ) d’aigua subministrada, de totes les procedències, és a dir, tant de subministrament directe com d’aprofitaments d’aigües superficials o subterrànies o d’instal·lacions de recollida de les aigües fluvials que efectuïn els mateixos subjectes passius.
Amb caràcter extraordinari, els subjectes passius que disposin de pou propi, hauran d’instal·lar al seu càrrec un sistema de mesurament directe per comptador, del tipus homologat per l'Ajuntament i segons la normativa aprovada per aquest pel que fa a les canonades, aixetes de pas i altres elements accessoris de la instal·lació, per tal de determinar l'aigua que consumeix de l'esmentat pou, amb independència de si en consumeix o no de la xarxa municipal.
2.- Queden excloses de l’aplicació de la tarifa els consums corresponents als usos següents:
La utilització de l’aigua que facin les entitats públiques per a neteja de carrers, per al res de parcs, jardins i camps esportius públics, per a l’alimentació de fons públiques i monumentals, de boques de rec i d’extinció d’incendis per al servei públic.
La utilització que facin els agricultors de l’aigua per a regadiu.
Els corresponents als subministraments que no disposin de servei de clavegueram per manca d’implantació en el seu territori.
Article 6. Contingut i periodicitat de la facturació.
1.- La base de la tarifa està expressada per volum de metres cúbics d’acord amb les següents regules:
Amb caràcter general el volum mesurat mitjançant comptadors o aforaments i, per tant, el volum directament facturant en el cas que sigui subministrat per l’ens públic que té encarregat el servei de subministrament d’aigua potable.
En el cas de captacions superficials o subterrànies d’aigua no mesurables per comptador, instal·lacions de recollida d’aigües pluvials, o resta de casos en què el volum no pugui ésser mesurat directament, s’aplicaran les normes d’estimació de consum contingudes en l’article 14 i normes concordants del Decret 103/2000 de 6 de març pel qual s’aprova el Reglament dels tributs gestionats per l’Agència Catalana de l’Aigua.
Quan hi hagi disconformitat dels abonats amb les bases fixades d’acord amb les normes de l’apartat anterior, s’establiran, al seu càrrec, uns registres permanents que podran ser limnígrafs o comptadors de cabals.
En el cas d’avaria del comptador si el cabal abocat és únicament procedent del subministrat per l’empresa municipal s’atendrà al mateix volum estimat per l’aigua potable. Per altres procedències es farà d’acord amb les normes dels apartats anteriors.
2.- La tarifa del servei de clavegueram s’inclourà en la factura del subministrament d’aigua i, per tant, es facturarà d’acord amb els mateixos períodes que es factura el subministrament d’aigua.
Article 7. Termini i forma de pagament.
1. L’obligat de pagament pot triar entre el pagament mitjançant domiciliació bancària o el pagament efectiu en els llocs indicats en la factura.
2. En el supòsit de la domiciliació bancària, el pagament no tindrà eficàcia alliberadora fins al venciment del termini de devolució del càrrec domiciliat, En el cas de devolució del càrrec per causes imputables a l’obligat de pagament, aniran a compte seu la totalitat de les despeses que es produeixin amb motiu d’aquesta devolució.
3. Si l’obligat al pagament no ha triat domiciliació, el pagament s’haurà d’efectuar dins del termini  i en els llocs establerts a la factura, que com a mínim serà de vint dies naturals a partir de la data d’expedició.
4. Transcorregut el termini de pagament, l’import de la factura es veurà incrementat, si és el cas, amb l’import que en concepte de despeses d’impagament es pugui establir en les tarifes d’aquesta ordenança.
En tot cas, es repercutirà als abonats el cost que les entitats bancàries apliquin per la devolució dels girs bancaris formalitzats en el cas de pagaments domiciliats.
Article 8. Devolucions d’imports per facturacions errònies.
1. L’obligat de pagament pot sol·licitar la devolució dels imports abonats a conseqüència de l’emissió de factures errònies. La sol·licitud ha d’expressar de forma clara i concisa els conceptes la devolució dels quals es requereix i els fonaments de la sol·licitud i ha d’aportar qualsevol document que acrediti la petició.
2. Els gestor del servei ha d’emetre factura rectificativa i practicar la devolució dels imports a l’obligat de pagament, preferentment en la mateixa forma com es va fer.

CAPÍTOL TERCER.
ESTRUCTURA i DETALL DE LES TARIFES.
Article 9. Tarifes pel servei de clavegueram.
1.- En el cas de tramitació de llicència per la presa de noves escomeses a la xarxa de clavegueres municipal la quota s’exigirà una sola vegada i consistirà en una quantitat fixa de 67,44 Euros, per cada habitatge, local o indústria. I en els casos de locals destinats a aparcaments de vehicles, magatzems, etc, s’exigirà en funció de les connexions a autoritzar.
2.- En el cas de prestació del servei de vigilància, conservació i neteja de les clavegueres generals i de les escomeses i de tots els elements que configuren la xarxa de drenatge i conducció d’aigües pluvials, la quota tributària serà la suma de les tarifes fixa i variable següents:
- Tarifa variable: serà el resultat d’aplicar el tipus de gravamen del 28% a la base imposable, definida en l’article 5è.
- Tarifa fixa mensual, serà a següent:

	Tarifa variable
	 

	Tipus gravamen sobre la facturació aigua potable
	28%

	 
	 

	Tarifa fixa mensual
	 

	Habitatge principal
	0,24 €

	Habitatge secundari
	0,50 €

	Habitatge buït, HUTG i Llar Compartida
	0,75 €

	Garatges i locals sense activitat econòmica, escales comunitàries, entitats i associacions amb activitats d'interès general i sense ànim de lucre
	0,24 €

	Càmping 1-440 places
	8,76 €

	Càmping 441-879 places
	13,03 €

	Càmping 880-1500 places
	21,74 €

	Càmping més de 1500 places
	26,14 €

	Hotels 1-100 places
	5,27 €

	Hotels 101-200 places
	8,76 €

	Hotels 201-300 places
	13,03 €

	Hotels 301-500 places
	17,34 €

	Hotels més 500 places
	26,14 €

	Restaurants
	4,57 €

	Bars, Pubs, etc.
	1,79 €

	Comercial
	1,24 €

	Local tancat
	0,24 €

	Bugaderies
	4,57 €

	Prov. Obra
	4,57 €

	Perruqueries
	1,79 €

	Obradors
	4,57 €

	Us industrial
	4,57 €

	Spas
	4,57 €

	Connexions
	67,44 €



La tarifa fixa s’ajustarà als dies de prestació efectiva del servei; el càlcul es realitzarà multiplicant per 2 la quota mensual de l’article 6.2; el resultat es dividirà per 60; el nou resultat es multiplicarà pels dies naturals de prestació efectiva (aquest càlcul s’aplicarà també als supòsits d’inici i cessament en l’ús del servei).
Article 10. IVA aplicable a les tarifes.
Les tarifes establertes en aquesta ordenança no inclouen l’Impost sobre el Valor Afegit. Aquest impost serà aplicat en els casos que correspongui.

CAPÍTOL IV.
MODIFICACIÓ DE LES TARIFES.
Article 11. Modificació de les tarifes.
Les administracions titulars del servei podran modificar les tarifes mitjançant l’aprovació d’un expedient de modificació d’aquesta ordenança.
Disposició derogatòria

Queda derogada l’Ordenança Fiscal número 312.03 reguladora de la taxa de clavegueram, aprovada per acord del Ple de l’Ajuntament de Blanes de 26 de setembre de 2024, publicada en el BOP de Girona número 237 de l’11 de desembre de 2024. 

DISPOSICIÓ FINAL.
Aquesta ordenança entrarà en vigor quan s’hagi aprovat definitivament i publicat el seu text íntegre en el BOP de Girona, i hagi transcorregut el termini de 15 dies hàbils fixat a l’article 70.2 de la Llei 7/1985, de 2 d’abril, reguladora de les bases del règim local, i serà vigent fins a la seva modificació o derogació expresses
